Ֆելիքս Նարտի

Ֆելիքս Նարտի (), գանացի սոցիալական ձեռնարկատեր, ազատ գիտելիք տարածող։ 2017 թվականի օգոստոսին Վիքիպեդիայի համահիմնադիր Ջիմմի Ուելսը Վիքիմանիայի ժամանակ Ֆելիքսին հայտարարել է Տարվա վիքիպեդիստ։ Ֆելիքս Նարտին հանդիսանում է Գանայի Creative Commons կազմակերպության ղեկավարն ու համահիմնադիրը, ինչպես նաև Open Foundation West Africa-ի (Արևմտյան Աֆրիկայի բաց հիմնադրամ) համահիմնադիր։

Կենսագրություն 
Ֆելիքս Նարտին ծնվել է Գանայի Տեմա քաղաքում։ 2008 թվականին ավարտել է Հովհաննես պապի անվան ավագ դպրոցը, 2013 թվականին՝ Գանայի Կենտրոնական համալսարանը՝ ստանալով բանկային գործ և ֆինանսներ մասնագիտությամբ բակալավրի աստիճան, 2017 թվականին Անհալտի կիրառական գիտությունների համալսարանից ստացել է մագիստրոսի աստիճան։  Գանային Կենտրոնական համալսարանում ուսանելուն զուգահեռ նշանակվել է Google Student Ambassador (Գուգլի ուսանող-դեսպան)։ Այս պաշտոնը մեծացրել է նրա հետաքրքրությունը տեխնոլոգիայի նկատմամբ։

Կրթական աստիճան ստանալուց հետո նա աշխատել է բանկում, ինչպես նաև որպես կամավոր հանդես է եկել տարբեր կազմակերպություններում։ Նարտին եղել է Գանայի Վիքիմեդիա համայնքի ղեկավարը։ Հետագայում նա համահիմնադրել է Open Foundation West Africa շահույթ չհետապնդող կազմակերպությունը, որի նպատակն է խրախուսել ազատ արտոնագրի ներքո բովանդակության ստեղծմանը։

2017 թվականի օգոստոսից Նարտին Վիքիմեդիա հիմնադրամի Վիքիպեդիայի գրադարանի գլոբալ համակարգողն է, ինչպես նաև հանդիսանում է Creative Commons գլոբալ ցանցային խորհրդի անդամ։

Ներդրումներ բաց շարժման մեջ 

Նարտին միացել է Վիքիմեդիա շարժմանը 2012 թվականին։ Նա բովանդակություն է ստեղծում իր հայրենի երկրի՝ Գանայի մասին և ղեկավարում է մի շարք նախաձեռնություններ՝ նպաստելու Վիքիպեդիայի խմբագրման կարևորությանը, ներառյալ GLAM-ի գործունեությունը, Վիքիպեդիայի կրթական ծրագիրը, աշխատանքներ գենդերային բացը լրացնելու ուղղությամբ, Վիքիպեդիայի գրադարանը։

Նարտին եղել է Creative Commons գլոբալ ցանցային ռազմավարության անցման խորհրդատվական խմբի անդամ և Վիքիմեդիա շարժման ռազմավարության նախագծային հանձնաժողովի անդամ։ Անդամակցել է նաև Firefox-ի աֆրիկյան խմբի հիմնական թիմին։

Տարվա վիքիպեդիստ անվանակարգը հայտարարելիս Ջիմի Ուելսը նշեց, որ Նարտին առաջնային դեր է ունեցել Ակրայում անցկացվող Վիքի Ինդաբա 2017 2-րդ համաժողովի կազմակերպման գործում և կարևորագույն առանցքային դերակատարություն ունի Աֆրիկայի տեղական համայնքների կառուցման գործում։

Ծանոթագրություններ 

Տարվա վիքիմեդիստներ
Սոցիալական ձեռնարկատերեր